Gauteng Opera sluit deure ná 18 jaar | Maroela Media
Gauteng Opera (Foto: Facebook)
Gauteng Opera het vandeesweek bekend gemaak dat hy ná 18 jaar sy werksaamhede gaan staak en sy deure finaal gaan sluit.
Arnold Cloete, bestuurshoof, sê in 'n onderhoud met Maroela Media 'n slegte ekonomie het daartoe gelei dat dié liggaam se finansiering die afgelope paar jaar opgedroog het.
Cloete sê die bestuursraad het ná talle oorwegings besluit dit sal beter wees om Gauteng Opera te sluit terwyl daar nog 'n moontlikheid is dat sy personeel en kunstenaars, van wie sommige permanent in diens is, 'n laaste salaris betaal kan word.
Volgens hom is finansiering vantevore uit korporatiewe en privaat skenkings verkry. Dié skenkings het 'n konstante afname getoon en is boonop nié meer genoeg om die liggaam se bedryfskoste te dek nie.
"Dis nie vir ons 'n lekker aankondiging om te maak nie," sê hy. "Baie van ons bloed en sweet is in Gauteng Opera sedert die ontstaan in 1999. Moeilike en slegte ekonomiese toestande het egter daartoe gelei dat ons finansiering byna heeltemal opgedroog het en daar is dié jaar bloot net geen ander uitkoms as om ons deure te sluit nie."
Gauteng Opera het in 2008 – aan die begin van die wêreldwye resessie – sy eerste groot terugslag beleef. Sedertdien sou hy 'n paar ander keer ook sluit, maar kon elke keer naelskraap oorleef.
Volgens Cloete het die liggaam weer in Junie verlede jaar die valbyl net-net vrygespring – en dít is volgens hom ook maar net omdat sy kunstenaars besig was met 'n reeks konserte.
"Ons besef toenemend dat al meer mense van die hand na die mond leef. Die afgelope ruk het dit net al moeiliker gegaan – dermate dat ons móét toemaak uit respek vir ons kunstenaars en personeel. Ons kan ook nie meer oorleef op enkelskenkings nie; daar is soveel onkoste wat maandeliks bygereken moet word buiten salarisse en die huur van 'n gebou."
Cloete sê die liggaam se bedryfskoste is sowat R200 000 per maand. Hy sê hoewel skenkings in die verlede dié koste kon dek, sal Gauteng Opera voortaan die koste van meer as ses maande moet dek om sy deure oop te hou. Volgens hom het van die personeel reeds weens 'n geldtekort nié hulle volle salarisse ontvang nie hoewel daar altyd verseker is dat die kunstenaars betaal sal word.
Dit sal 'n "wonderwerk" verg om dié keer die slag te oorleef. "Ons sal waarskynlik selfs van ons eiendom moet verkoop om die laaste bedryfskoste en salarisse te betaal," sê hy. "Dit is nie die moeite werd om vir net een maand te probeer en te hoop dat geld sal instroom nie omdat die skuld en die agterstallige salarisse meer raak."
Cloete sê selfs meer hartseer as die sluiting van Gauteng Opera, is dat baie van die kunstenaars waarskynlik nie meer dieselfde geleenthede sal kry om op te tree nie. "Ons het 'n hele reeks konserte vir 2018 beplan wat ongelukkig nou almal gekanselleer moet word. Ons het wonderlike en talentvolle kunstenaars wat minder geleenthede sal kry om op te tree. Dan is ons ook bekommerd oor ons studente wat besig is met klaviereksamens en in die middel van die jaar eksamen moet skryf. Ons hoop dat ons hier en daar sal kan optree sodat ons darem kan verseker dat die studente se eksamens afgelê kan word."
Gauteng Opera hou op 18 Maart 'n laaste konsert waarvan die doel sal wees om die bedryfskoste te dek en vir 'n laaste keer salarisse te betaal. Die konsert vind om 15:00 plaas by die Tin Town-teater.
"Dis die einde van 'n era," sê hy. "'n Ontsettende hartseer maar werklike einde."
Vir meer inligting oor Gauteng Opera se afskeidskonsert, stuur 'n e-pos na [email protected] of bel 011 067 8000.
Twee aangekla ná vroue kaal moet uittrek by werk
Drie in hof oor vermiste Wes-Kaapse egpaar
Dit verbaas my gladnie. My lewe lank kon ek nie verstaan hoe, skynbaar normale, mense na die gemors wil kyk of luister nie. Opera en operette, net soos sigaar en sigarette. Die een bevat meer twak as die ander.
Dit is 'n skreiende aanklag teen ons gemeenskap wat kultuur vir die produkte van 'n kras materialisme verruil het. Maar dit is ook meer as net dit, dit is die ideologie dat Eurosentriese kultuur nie in die konteks van Afrika gesteun moet word nie en uiteindelik het korporatiewe borge die sommetjie gemaak om die meerderheid eerder te bevoordeel. Ook speel die Internet 'n rol, ek kyk amper weekliks na puik opera uitvoerings op Youtube maar het laas 'n dekade gelede self 'n opera uitvoering bygewoon. Maar uit die smeulende kulturele puinhoop waarvan ons geslag nie waardig is nie, sal daar… Lees meer »
Dis verskriklik jammer om te hoor. Anders as Veritas hierbo, is ek 'n groot liefhebber en ondersteuner van klassieke musiek en opera. Gelukkig verskil smaak, ek kan my al vir etlike dekades nie meer vereenselwig met die hoofstroom Afrikaanse musiekmark nie. Ek respektee r egter alle mense se reg en keuse om te luister na wat hulle wil, sonder om hulle sleg te se of afbreuk te maak aan hulle voorkeure. Wat die sluiting van die Opera aanbetref – dis vir my hartseer dat baie ondersteuners van hierdie geanre eers uitvind van die krisis nadat dit te laat is. Ons… Lees meer »
Dit was 'n dapper poging.
Baie dankie, Arnold en vriende.
Wat ek nie verstaan is hoekom iets wst deur ander mense as kultuur gedien en ge iet word deur 'n ander oersoon as " gemors" bestempel moet word. Probleem vandag geen respek vir ander mense nie.